REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/571-21

28. decembar 2021. godine

B e o g r a d

ZAPISNIK

60. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 28. DECEMBRA 2021. GODINE

Sednica je počela u 09,15 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Zoran Bojanić, Duško Tarbuk, Vladimir Marinković i Zoltan Pek.

Sednici su prisustvovali i: Viktor Jevtović (zamenik člana Odbora Veroljuba Arsića), Nikola Vojinović (zamenik člana Odbora Nikole Jolovića), Ana Beloica (zamenik člana Odbora Sonje Vlahović), Velibor Milojičić (zamenik člana Odbora Gorana Kovačevića), Svetlana Milijić (zamenik člana Odbora Bobana Birmančevića), Zoran Tomić (zamenik člana Odbora Bratimira Vasiljevića) i Snežana Petrović (zamenik člana Odbora Ane Čarapić).

Sednici nisu prisustvovali članovi Odbora: Olivera Pešić, Dušan Bajatović, Ljiljana Kuzmanović Vujaković, Vojislav Vujić, Milorad Mijatović, niti njihovi zamenici.

Sednici je prisustvovala i iz Ministarstva finansija Milka Živanović, načelnik Odeljenja za carinski sistem.

Na predlog predsednika, Odbor je, jednoglasno (12 narodnih poslanika je glasalo za), usvojio

D n e v n i r e d:

1. Razmatranje Predloga zakona o potvrđivanju Sporazuma između Vlade Republike Srbije i Saveta ministara Republike Albanije o uzajamnom priznavanju odobrenja ovlašćenih privrednih subjekata za sigurnost i bezbednost (AEOS), koji je podnela Vlada (broj 011-2456/21 od 27. decembra 2021.godine).

Pre prelaska na rad po utvrđenom dnevnom redu Odbor je, jednoglasno (12 narodnih poslanika je glasalo za), usvojio zapisnik sa 59. sednice Odbora.

**PRVA TAČKA DNEVNOG REDA: Razmatranje Predloga zakona o potvrđivanju Sporazuma između Vlade Republike Srbije i Saveta ministara Republike Albanije o uzajamnom priznavanju odobrenja ovlašćenih privrednih subjekata za sigurnost i bezbednost (AEOS)**

Predlog zakona obrazložila je Milka Živanović, naglasivši je da je suština ovog sporazuma da kompanije koje imaju status AEOS u Republici Albaniji i privilegije koje nosi ovaj status iste privilegije imaju u Republici Srbiji, i obrnuto, naše kompanije koje imaju status AEOS imaće te privilegije u Republici Albaniji. Privilegije se odnose na ubrzani carinski postupak, smanjenje formalnosti i smanjenje troškova poslovanja kompanija koje imaju ovaj status.

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je, jednoglasno (12 narodnih poslanika je glasalo za), odlučio da podnese

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Saveta ministara Republike Albanije o uzajamnom priznavanju odobrenja ovlašćenih privrednih subjekata za sigurnost i bezbednost (AEOS).

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

Sednica je završena u 09,25 časova.

Sednica je tonski snimana.

SEKRETAR PREDSEDNIK

Tijana Ignjatović dr Aleksandra Tomić